Nordjyllands Politi fortæller, at de er i gang med at efterforske en voldtægt begået under festivalen.

En 17-årig ung kvinde har anmeldt en voldtægt begået under Nibe Festival. Det fortæller vagtchef Poul Fastergaard ved Nordjyllands Politi til TV2 Nord. De fik anmeldelsen natten til lørdag, hvor voldtægten ifølge kvinden fandt sted. Politiet ankom til teltpladsen straks derefter. - Vi foretog en gerningsstedsundersøgelse, fortæller vagtchef Poul Fastergaard. Den 17-årige er blevet afhørt af politiet. - Men vi har ikke anholdt nogen i sagen, oplyser vagtchefen videre. Nordjyllands Politi er lige nu i gang med at efterforske sagen, og vagtchefen fortæller, at det derfor er begrænset, hvor meget de kan oplyse.